РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

12 Број 06-2/274-12

14. новембар 2012. године

Б е о г р а д

ЗАПИСНИК

21. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 13. НОВЕМБРА 2012. ГОДИНЕ

 Седница Одбора је почела у 12,05 часова.

 Седницом је председавала Весна Ковач, председник Одбора.

 Седници су присуствовали Радојко Обрадовић, заменик председника Одбора и чланови Одбора: Зоран Антић, Војислав Вујић, Зоран Касаловић и заменици чланова Одбора: Мићо Роговић, др Владимир Маринковић, Мирјана Марјановић, Зоран Пралица, Љиљана Миладиновић и Слободан Јеремић.

 Седници нису присуствовали чланови Одбора: Жика Гојковић, мр Божидар Ђелић, Бојан Ђурић, Золтан Пек, Ђорђе Стојшић и др Мирко Цветковић.

 Седници је присуствовао народни посланик Срђан Миковић.

 Седници су присуствовали: др Зоран Ћировић, председник Комисије за хартије од вредности; Лидија Перовић, в.д. директор Агенције за осигурање депозита; Радослав Сретеновић, председник Савета ДРИ, Гордана Тишма, члан Савета ДРИ, Љубица Јанковић Андрејић и Жељко Рњак, врховни државни ревизори, Цветана Пршић и Радулка

Урошевић, овлашћени државни ревизори, Мирјана Марковић и Ива Василић из ДРИ; Вида Узелац, в.д. директор, Љиљана Кнежевић, директор финансијског сектора и Богдан Поповић, председник управног Одбора Централног регистра, депоа и клиринга хартија од вредности; Саша Јанковић, в.д. директор и Мирјана Стојановић, директор сектора за финансијско-рачуноводствене послове Националне корпорације за осигурање стамбених кредита; Предраг Алексић, шеф отсека за царински систем, Дејан Дабетић, руководилац групе за двоструко опорезивање Дејан Хаџић, Данијела Виденовић и Тијана Цветковић из Министарства финансија и привреде.

 Након предлога председника Одбора да се у дневни ред седнице Одбора уврсте: тачка 6. - Разматрање Предлога закона о изменама и допунама Царинског закона и тачка 7. - Разматрање Предлога закона о потврђивању Уговора између Владе Републике Србије и Владе Државе Палестине о избегавању двоструког опорезивања у односу на порезе на доходак; и предлога др Владимира Маринковића, заменика члана Одбора да су у дневни ред седнице Одбора уврсти тачка 8. – Разно.

 Одбор је већином гласова (девет за) утврдио следећи

Д н е в н и р е д

1. Финансијски извештај и извештај о пословању Комисије за хартије од

вредности за 2011. годину, као и Извештај независног ревизора „IEF“ d.o.o. Београд (број 02-1155/12 од 27. априла 2012. године);

2. Извештај о раду Агенције за осигурање депозита за 2011. годину (број

02-1865/12 од 2. јула 2012. године);

3. Извештај о раду Државне ревизорске институције за 2011. годину

(број 02-913/12 од 30. марта 2012. године);

 4. Извештај о пословању Централног регистра, депоа и клиринга хартија од вредности за 2011. годину, Финансијски извештај Централног регистра, депоа и клиринга хартија од вредности за 2011. годину и Извештај независног ревизора за 2011. годину, који је поднео Централни регистар, депо и клиринг хартија од вредности, а. д. (број 02-1171/12 од 30. априла 2012. године);

 5. Извештај о пословању Националне корпорације за осигурање стамбених кредита за период од 1. јануара до 31. децембра 2011. године (број 02-1280/12 од 21. маја 2012. године);

 6. Разматрање Предлога закона о изменама и допунама Царинског закона, који је поднела Влада (број 483-3407/12 од 25. октобра 2012. године), у начелу;

 7. Разматрање Предлога закона о потврђивању Уговора између Владе Републике Србије и Владе Државе Палестине о избегавању двоструког опорезивања у односу на порезе на доходак, који је поднела Влада (број 43-3410/12 од 26. октобра 2012. године);

 8. Разно.

**Прва тачка дневног реда:** Финансијски извештај и извештај о пословању Комисије за хартије од вредности за 2011. годину, као и Извештај независног ревизора „IEF“ d.o.o. Београд.

 Председник Комисије за хартије од вредности, др Зоран Ћировић је рекао да су се приходи и расходи Комисије кретали у оквирима Финансијског плана за 2011. годину.

 Већи део остварених прихода у 2011. години у износу од 160.401.620,80 динара, остварен је према тарифнику Комисије (који је одобрило Министарство финансија Комисија није остварила приходе по основу повлачења средстава из буџета Републике Србије.

 Расходи које је Комисија остварила у 2011. години износе 160.165.385,54 динара, а остварени нето-добитак је 236.235,26 динара, који је распоређен у статутарне резерве.

 Према речима председника, Комисија се у отежаним условима у којима послује претходних неколико година, труди да буде активан партнер свим учесницима на тржишту хартија од вредности, а нарочито онима који су најмање заштићени - малим акционарима.

Након уводног излагања председника Комисије, у дискусији су учествовали

Радојко Обрадовић, др Владимир Маринковић, Весна Ковач, Зоран Касаловић, Слободан Јеремић и др Зоран Ћировић.

 Радојко Обрадовић је констатовао да извештај показује да 85% расхода Комисије за 2011. годину чине трошкови зарада запослених и да та чињеница захтева да Финансијски извештај Комисије има допуну везано за исплате зарада запослених у Комисији, које се прецизирају Правилником о зарадама.

 Владимир Маринковић је истакао да из извештаја Комисије није сазнао колики су резултати Комисије за хартије од вредности из делокруга њеног рада, а да недостаје спецификација осталих трошкова које је Комисија остварила у 2011. години.

 Весна Ковач је питала да ли је Комисија ускладила исплате зарада са Законом о ограничењу максималних зарада у јавном сектору, који је Народна скупштина недавно усвојила.

 Зоран Касаловић је подржао предлог колега који су захтевали допуну извештаја Комисије за хартије од вредности за 2011. годину.

 Слободан Јеремић је мишљења да допуна треба да садржи и одговор Министарства финансија и привреде о томе да ли Комисија за хартије од вредности потпада под одредбе Закона о ограничењу максималних зарада у јавном сектору.

 Зоран Ћировић је нагласио да су плате запослених у Комисији високе, али да су и кадрови врло стручни и дефицитарни, а да Комисија једино на тај начин – високим платама запослених, може остати конкурентна на тржисту капитала и задржати постојећи кадар. Он је даље рекао да се Комисија већ обратила Министарству финансија и привреде са питањем да ли њихове зараде подпадају под одредбе Закона о ограничењу максималних зарада у јавном сектору и да чека одговор на постављено питање.

 Одбор је већином гласова **закључио** да Комисија за хартије од вредности треба да допуни Финансијски извештај за 2011. годину и достави га Одбору за финансије, републички буџет и контролу трошења јавних средстава у року од 15 дана, ради разматрања и одлучивања.

 Председник Одбора је предложила да се разматра шеста тачке дневног реда због обавезе коју Предраг Алексић има на седници Народне скупштине као известилац за Предлог закона, што је Одбор прихватио већином гласова.

**Шеста тачка дневног реда:** Разматрање Предлога закона о изменама и допунама Царинског закона.

 Предраг Алексић је у уводном излагању рекао да је Царински закон донет 2010. године, али да се у међувремену јавила потреба за изменама и допунама овог закона из више разлога: први разлог је Одлука Уставног суда Србије, којом је одређено да је неуставно обрачунавати каматну стопу тзв. „комфорном методом“, која је била предвиђена Законом; други разлог је усаглашавање овог закона са одредбама Закона о буџетском систему, којим је прописано да Управа царина не може да има самосталне приходе, већ они постају приходи Републичког буџета; а трећи разлог је усаглашавање овог закона са прописима Европске уније и са Општим споразумом о царинама и трговини (GATT).

 У дискусији су учествовали: Радојко Обрадовић и Предраг Алексић.

 Радојко Обрадовић је поставио питање известиоцу када ће комплетан Царински закон бити завршен и због чега чл. 2. и 8. Предлога закона ступају на снагу 1. јануара 2013. године.

 Предраг Алексић је одговорио да су чл. 2. и 8. Предлога закона о изменама и допунама Царинског закона усклађени са Законом о пореском систему, који такође ступа на снагу 1. јануара 2013. године, а да ће нови царински закон Република Србија донети онда када Европска унија донесе нови царински закон.

 Одбор је, већином гласова (10 за) одлучио да предложи Народној скупштинида да прихвати Предлог закон о изменама и допунама Царинског закона, у начелу.

 За известиоца Одбора на седници Народне скупштине одређена је Весна Ковач, председник Одбора.

**Друга тачка дневног реда:** Разматрање Извештаја о раду Агенције за осигурање депозита за 2011. годину.

 Лидија Перовић, в.д. директор Агенције је рекла да извештај Агенције за осигурање депозиза за 2011. годину достављен Народној скупштини и надлежном Одбору на основу Закона. Извештај не садржи финансијски део и ревизију, јер је тај део извештаја достављен Народној банци Србије, Влади и Министарству финансија, али да извештај садржи резултате пословања по секторима Агенције

.

 У дискусији су учествовали Радојко Обрадовић и Лидија Перовић.

 Радојко Обрадовић је констатовао да фонд за осигурање од око 200 милиона евра није довољан, јер је то тек 2% укупне висине штедних депозита.

 Лидија Перовић је констатовала да ниво фонда за осигурање депозита износи 200.000.000 евра што представља око 2,3% висине штедних депозита и што је релативно висок фонд у односу на друге фондове у Европи и у свету. Додала је, да се у случају стечаја системски значајних банака као што је била „Агробанка“, не активира фонд за осигурање депозита, већ државни буџет, који сноси терет исплате депозита.

 Након дискусије, Одбор је већином гласова (девет за) одлучио да **Предлог закључка** о Извештају о раду Агенције за осигурање депозита за 2011. годину, достави Народној скупштини, ради разматрања и одлучивања.

 За представника предлагача на седници Народне скупштине одређена је Весна Ковач, председник Одбора.

**Трећа тачка дневног реда:** Разматрање Извештаја о раду Државне ревизорске институције за 2011. годину.

 У дискусији су учествовали: Радојко Обрадовић, Весна Ковач и Радослав Сретеновић.

 Радослав Сретеновић је у уводном излагању истакао да је подношење годишњег извештаја о раду Државне ревизорске институције Народној скупштини предвиђено Законом, што представља израз њене одговорности према највишем законодавном телу Републике Србије.

 Извештајем о раду за 2011. годину, који се састоји од неколико тематских целина, ДРИ је испуњава своју уставну и законску обавезу да свој рад изложи критичком суду јавности и да обезбеди уверавање грађана да се јавна средства користе на ефикасан, ефективан и економичан начин.

 Стратешким планом ревизије за 2011. годину ДРИ је обухватила ризична подручја ревизије; повећала је број квалификованог кадра; повећали број пратећих служби; превела са енглеског језика прва три нивоа оквира међународних стандарда; израдила документ за цертификацију ревизора; успоставила партнерске односе и међународну сарадњу са другим ревизорским институцијама; са SIGMOM и USAID; успоставила сарадњу са другим регулаторним телима у земљи; увела нове алате компјутерске подршке ревизији; увела неке елементе ревизије сврсисходности који се односе пре свега на ревизију правилности пословања буџетских корисника.

 Програмом ревизије за 2011. годину обухваћено је 47 субјеката ревизије: извршена је ревизија Нацрта ЗР буџета РС и ЗР буџета РС за 2010. годину, ревизија финансиских извештаја 14 локалних самоуправа, осам министарстава са две управе и једном агенцијом, ревизија три ЈП за 2009. годину, 16 ЈП за 2010. годину, ревизија НБС за

2010. годину, ревизија Фонда за развој за 2010. годину и ревизија ЗР и правилности пословања Националне службе за запошљавање за 2010. годину. Програм ревизије за 2011. годину испуњен је у целости, а сви извештаји су достављени Народној скупштини.

Пилот ревизија сврсисходности ће бити реализована у 2013. години.

 Радојко Обрадовић је констатовао да је фискалном стратегијом предвиђен већи буџет Државне ревизорске институције за 2013. и 2014. годину, тек за неколико процената, а да нова систематизација запослених за ДРИ предвиђа до краја овог перида 416 запослених, што је око 150 запослених више у односу на садашње стање, и поставио је питање да ли то значи да ће се променити фискална стратегија ДРИ у наредном периоду или ДРИ неће запослити број људи који је предвиђен новом систематизацијом.

 Радојко Обрадовић је указао на неправилности у раду субјеката ревизије за које ДРИ даје препоруке за откљањање тих неправилности и упитао на који начин ДРИ остварује контакт са наведеним субјектима ревизије, како они поступају по препорукама на указане неправилности, да ли се ревидирани субјекти придржавају рокова за отклањања неправилности, нарочито на нивоу локалних самоуправа и ЈП локалне самоуправе, код спровођења поступака јавних набавки и т.д, с обзиром да се ради често о веома озбиљним прекршајима – неплаћању ПДВ-а, непоштовању Закона о јавним набавкама и друго).

 Радослав Сретеновић је одговорио да је у наредној години предвиђено расписивање јавног конкурса за пријем нових 135 запослених, углавном ревизора који ће учествовати у ревизији фондова за социјално осигурања у испоставама у Нишу, Ужицу и Крагујевцу. Њихове плате предвиђене су фискалном стратегијом, и да са те стране не постоји проблем. Предвиђено је да до краја 2014. године буде запослено укупно 377 ревизора у ДРИ.

 Нагласио је да када су у питању препоруке које је Државна ревизорска институција упутила ревидираним субјектима, да су у великој мери субјекти саставили коректне извештаје са одређеним доказима којима показују да су поступили по препорукама, али да постоје и извештаји који не поседују доказе да су наведене препоруке спроведене, за које ДРИ може према Закону да захтева смену одговорних лица.

 Радослав Сретеновић је додао да ће ДРИ приликом разматрања поднетих извештаја о извршеној ревизији у Народној скупштини, упутити иницијативe за измену и допуну неколико закона: Закон о јавном дугу, Закон о јавној својини и Закон о буџетском систему.

 Након расправе, Одбор је већином гласова (11 за) одлучио да Предлог закључка о Извештају о раду Државне ревизорске институције за 2011. годину достави Народној скупштини, ради разматрања и одлучивања.

 За представника предлагача на седници Народне скупштине одређена је Весна Ковач, председник Одбора.

**Четврта тачка дневног реда:** Разматрање Извештаја о пословању Централног регистра, депоа и клиринга хартија од вредности за 2011. годину, Финансијски извештај Централног регистра, депоа и клиринга хартија од вредности за 2011. годину и Извештај независног ревизора за 2011. годину.

 Вида Узелац, в.д. директор је рекла да је Централни регистар, депо и клиринг хартија од вредности функционисао као оделење у НБС до доношења Закона о НБС, када се децембра 2003. године издвојио из Народне банке Србије и када је формиран Централни регистар, депо и клиринг хартија од вредности, а.д. где је 100% власник капитала држава - Република Србија.

 Централни регистар, депо и клиринг хартија од вредности а.д. има органе управљања: Скупштину акционара, у којој су представници Владе који предлажу Управни одбор и Управни одбор, у коме су такође представници Владе. Надзор над радом Централног регистра врши Комисија за хартије од вредности, која врши надзор свих институција на тржишту капитала и којој се подносе сва акта ради давања сагласности. Вида Узелац је додала да је у 2011. години примљено и обрађено преко 8000 предмета, а да је на дан 31.12.2011. године било око 5.300.000 електронски уписаних акционара, што значи да Централни регистар има веома моћан информациони систем за подршку овако великог броја електронских записа; сем тога Централни регистар врши упис власничких рачуна носилаца права; врши пренос акција и других хартија од вредности по основу наслеђа; отвара заложне рачуне; евидентира промене депозитара.

 Прва продаја акција, према Закону, се врши без накнаде за све акционаре, што је било случај и са НИС.

 Централни регистар је члан свих међународних асоцијација које се баве хартијама од вредности, члан је: Европске асоцијације Централних регистара (где је пуноправни члан иако Србија није члан ЕУ); Европске асоцијације клириншких кућа; Европске асоцијације за доделу бројева хартијама од вредности (Централни регистар је једина Национална асоцијација за доделу бројева хартијама од вредности у Србији).

 Централни регистар региструје све емитоване хартије од вредности на територији Републике Србије и врши јединствени клиринг и салдирање свих хатрија од вредности у земљи.

 Централни регистар има 35 запослена од којих су 63% са вискоком и вишом стручном спремом, али након пријема у радни однос потребно је додатно усавршавање кадрова у трајању од две до три године.

 Љиљана Кнежевић, директор финансијског сектора, се најпре осврнула на период пре економске кризе, од оснивања 2004. до 2008. године. У овом периоду је Централни регистар остварио добит од 442.674.811 динара; оснивачки капитал који је у старту износио 3.500.000 динара, докапитализацијом је достигао износ од 165.870.000 динара; статутарне резерве су биле 36.000.012 динара; исплаћена дивиденда оснивачу (Влада Републике Србије) износила је 232.851.035,82 динара.

 Централни регистар се не финансира из буџета него из провизије и из накнада које су дефинисане Правилником о тарифи, које усваја Управни одбор уз сагласност Комисија за хартије од вредности.

 2009. године са економском кризом долази до пада берзансих активности и Централни регистар бележи губитак у 2009, 2010. и 2011. години.

 У 2011. години остварени су укупни приходи од 112.667.941,74 динара од којих су 83,35% редовни приходи (из провизија и накнада по Тарифнику), а 16,65% су остали приходи (из чланарина: брокера, инвестиционих друштава, НБС и банака). Остварени расходи су 121.108.000 динара, од чега су највећи трошкови бруто-зараде запослених (48%); затим трошкови закупа пословног простора и трошкови амортизације информационог система и софтвера.

 Доношењем новог Тарифника 2012. године Централни регистар би требао да послује без губитака у наредном периоду.

 Одбор је већином гласова (осам за) одлучио да Предлог закључка о Извештају о пословању Централног регистра, депоа и клиринга хартија од вредности за 2011. годину, достави Народној скупштини, ради разматрања и одлучивања.

 За представника предлагача на седници Народне скупштине одређена је Весна Ковач, председник Одбора.

**Пета тачка дневног реда:** Извештај о пословању Националне корпорације за осигурање стамбених кредита за период од 1. јануара до 31. децембра 2011. године.

Саша Јовановић, в.д. директор, рекао је да се о Извештају Националне

корпорације за осигурање стамбених кредита приви пут расправља на Одбору за финансије, републички буџет и контролу трошења јавних средстава Народне скупштине.

 Према речима Саше Јовановића, Национална корпорација за осигурање стамбених кредита настала је 2004. године посебним Законом, са циљем да се бави осигурањем потраживања које имају банке према својим корисницима стамбених кредита. Корпорација кроз поделу ризика са пословним банкама креира услове за пласман стамбених кредита грађанима Републике Србије, уз поштовање макро-економске ситуације и кредитног рејтинга Републике Србије.

 На дан 31.12.2011.године НК је имала закључене уговоре са 23 пословне банке у Србији, којима су осигурани 64.858 стамбених кредита, укупне вредности од 2,4 милијарде евра. У 2011. години НК је активно спроводила Уредбу о мерама подршке грађевинској индустрији кроз дугорочно стамбено кредитирање у 2011.години и Програм за дугорочно стамбено кредитирање професионалних војних лица Војске Србије за 2011. годину. У 2011. години Национална корпорација је публиковала индексе цена непокретности Домекс, који се објављује квартално на сајту Националне корпорације.

 Органи Корпорације су Управни одбор, Надзорни одбор и дирктор корпорације.

 НК је 2011.године остварила добит од 928.000.000 динара, од чега је 50% враћено у републички буџет. Зараде запослених су усаглашене са Законом о ограниченим зарадама у јавном сектору, а НК 31.12.2011. има 38 запослених од којих је 80% са високом стручном спремом и просечном нето-зарадом од 80.000 динара.

 Код одобравања стамбених кредита проблем у србији је цена капитала и непостојање дугорочних извора финансирања стамбених кредита. Из тог разлога НК целокупан приход од премије осигурања које добије од банака држи искључиво онолико година на колико година је пласиран кредит. Сви пласмани НК су у квалитетним хатијама од вредности које емитује Република Србија, а сви њени рачуни су у управи за трезор.

 У дискусији су учествовали Радојко Обрадовић, Саша Јовановић и Мирјана Стојановић.

 Одбор је већином гласова (девет за) одлучио да Предлог закључка о Извештају о пословању Националне корпорације за осигурање стамбених кредита за период од 1. јануара до 31. децембра 2011. године, достави Народној скупштини, ради разматрања и одлучивања.

 За представника предлагача на седници Народне скупштине одређена је Весна Ковач, председник Одбора.

**Седма тачка дневног реда:** Разматрање Предлога закона о потврђивању Уговора између Владе Републике Србије и Владе Државе Палестине о избегавању двоструког опорезивања у односу на порезе на доходак.

 Дејан Дабетић је рекао да се потписивањем овог Уговора ствара правни оквир за развој билатералне и економске сарадње са државом Палестином. Уговором се ствара могућност да привредни субјекти, физичка или правна лица из Републике Србије која су у прилици да приходују у држави Палестини не плаћају два пута порез у тој држави, држави извора, а наравно и у својој матичној држави у односу на један исти приход који су остварили својом делатношћу којом се баве.

 Одбор је, већином гласова (девет за) одлучио да предложи Народној скупштинида да прихвати Предлог закона о потврђивању Уговора између Владе Републике Србије и Владе Државе Палестине о избегавању двоструког опорезивања у односу на порезе на доходак, у целини.

 За известиоца Одбора на седници Народне скупштине одређена је Весна Ковач, председник Одбора.

**Осма тачка дневног реда:** Разно

 Владимир Маринковић, заменик члана Одбора је предложио да се на иницијативу Агенције за привредне регистре, која се према извештају Светске банке „doing business“ у 2011. години, попела за десет места, члановима Одбора и другим народним посланицима одржи презентација о раду Агенције за привредне регистре у Дому Народне скупштине, што је Одбор је прихватио већином гласова (10 за).

 Седница Одбора је завршена у 14,10 часова.

Тонски снимак 21.седнице Одбора за финансије, републички буџет и контролу трошења јавних средстава је саставни део овог записника.

 за СЕКРЕТАР ОДБОРА ПРЕДСЕДНИК ОДБОРА

Драгица Крстић-Пурешевић Весна Ковач